黄楊巖
作者：鄧肅
朝代：宋

paragraphs: 石壁巉巖驚鬼劃，異草幽花鎖春色。
羣山迤邐不能高，突兀獨磨霄漢碧。
芒鞋千尺上崔嵬，手摘星辰脚底雷。
撥破烟雲得洞戶，醉眼恐是天門開。
入門嵯峨森紫玉，冷風吹面天香馥。
箕踞胡床揮麈尾，萬指未充空洞腹。
我因避地訪名山，扁舟夜渡沙溪寒。
辛勤博此一笑喜，太平猶在水雲間。
猛將今無三角虎，狐狸晝號鰍鱔舞。
靈巖知有老龍藏，挽出人間作霖雨。